b"\n_START_ARTICLE_\nDejan Lovren\n_START_SECTION_\nBiografia\n_START_PARAGRAPH_\nDejan Lovren va n\xc3\xa9ixer a una fam\xc3\xadlia croata a Zenica (Iugosl\xc3\xa0via), actualment ciutat de l'estat de B\xc3\xb2snia i Hercegovina. Quan va comen\xc3\xa7ar la Guerra dels Balcans, la fam\xc3\xadlia de Lovren va decidir fugir a Munic (Alemanya), per\xc3\xb2 van haver de tornar perqu\xc3\xa8 no tenien la documentaci\xc3\xb3 necess\xc3\xa0ria. Finalment es van establir a Karlovac (Cro\xc3\xa0cia), a 50 quil\xc3\xb2metres de Zagreb, on el futur jugador de futbol va cr\xc3\xa9ixer.\n_START_SECTION_\nGNK Dinamo Zagreb\n_START_PARAGRAPH_\nLovren va comen\xc3\xa7ar la seva carrera futbol\xc3\xadstica als equips inferiors de l'NK Karlovac, per\xc3\xb2 va comen\xc3\xa7ar a destacar quan va fitxar pel GNK Dinamo de Zagreb el 2004. El 10 de juny del 2006 va debutar amb el primer equip del Dinamo en un partit de la Lliga croata davant de l'Inter Zapre\xc5\xa1i\xc4\x87. El 17 de juliol del 2007 va ser cedit al Zapre\xc5\xa1i\xc4\x87 per dues temporades, en les quals va jugar 50 partits de lliga i va marcar un gol, el 10 de maig del 2008._NEWLINE_Despr\xc3\xa9s de tornar al Dinamo, Lovren va passar a formar part de l'onze titular de l'equip de Zagreb, disputant 38 partits de lliga durant la temporada 2008-09, en la qual va marcar tres gols. La temporada 2009-10 va poder jugar els quatre partits del Dinamo en la fase de classificaci\xc3\xb3 per disputar la Lliga de Campions de la UEFA, els primers contra el Pyunik Fowtbolayin Akowmb armeni, els darrers contra el Football Club Red Bull Salzburg austr\xc3\xadac, a m\xc3\xa9s a m\xc3\xa9s de marcar un gol de capp contra l'equip armeni.\n_START_SECTION_\nOlympique Lyonnais\n_START_PARAGRAPH_\nEl gener del 2010 Dejan Lovren va fitxar pel conjunt franc\xc3\xa8s de l'Olympique Lyonnais  per quatre anys i mig, per un total de 8 milions d'euros m\xc3\xa9s 1,5 milions en concepte d'incentius. El seu debut oficial es va produir el 24 de gener d'aquell any en la derrota per 2-1 contra l'M\xc3\xb2naco en partit de la Copa de Fran\xc3\xa7a, que va disputar sencer. El seu debut en Lliga va ser el 31 de gener en la vict\xc3\xb2ria per 2-1 contra el Paris Saint-Germain, tamb\xc3\xa9 disputant els 90 minuts. En el transcurs de la segona part d'aquella temporada, Lovren va jugar 10 partits, la majoria entrant com a substitut. No va poder participar en els partits de la Lliga de Campions, ja que ja l'havia disputat amb el Dinamo de Zagreb._NEWLINE_La temporada 2010-11, els minuts jugats per Lovren van augmentar, sobretot gr\xc3\xa0cies a la marxa de dos defenses de l'equip de Li\xc3\xb3,  Jean-Alain Boumsong i Mathieu Bodmer, l'estiu del 2010. Durant la temporada va anar agafant confian\xc3\xa7a, convertint-se en el defensa central titular de l'equip juntament amb Cris. En molts partits tamb\xc3\xa9 va jugar en la posici\xc3\xb3 de lateral dret o esquerra, demostrant ser un defensa vers\xc3\xa0til. El novembre de 2010 Lovren va entrar a la llista dels 100 millors jugadors joves del m\xc3\xb3n de la revista Don Bal\xc3\xb3n._NEWLINE_El 23 de gener de 2012, el defensa croat va renovar el seu contracte amb l'Olympique per dues temporades m\xc3\xa9s, arribant fins al 2016. Tot i aix\xc3\xad, el 14 de juny de 2013 Lovren va abandonar Li\xc3\xb3 per marxar a jugar al Southampton. Mentre jugava a l'equip franc\xc3\xa8s va guanyar una Copa de Fran\xc3\xa7a.\n_START_SECTION_\nSouthampton\n_START_PARAGRAPH_\nEl 14 de juny de 2013 Lovren va fitxar pel Southampton per quatre temporades, per un total de 8,5 milions de lliures. Va debutar el 17 d'agost de 2013 en la vict\xc3\xb2ria per 1-0 contra el West Bromwich Albion. El seu primer gol amb l'equip angl\xc3\xa8s el va marcar contra el Liverpool a Anfield el 21 de setembre d'aquell any, gol que va suposar la vict\xc3\xb2ria del seu equip. El seu segon gol amb el Southampton el va aconseguir en l'empat per 2-2 contra el Sunderland el 18 de gener de 2014, per\xc3\xb2 va haver de ser retirat amb llitera del camp i traslladat a l'hospital. El 23 de gener es va anunciar que, juntament amb Gast\xc3\xb3n Ram\xc3\xadrez, Lovren estaria entre sis i vuit setmanes de baixa per problemes als lligaments del tormell._NEWLINE_Al final de la seva primera temporada a la Premier League, Lovren va ser incl\xc3\xb2s al llistat dels 50 millors jugadors de les cinc millors lligues europees de l'empresa Bloomberg Sports, r\xc3\xa0nquing realitzat a partir de les estad\xc3\xadstiques acumulades per cada jugador. Tamb\xc3\xa9 va apar\xc3\xa8ixer al r\xc3\xa0nquing dels millors 50 jugadors de la Premier, en 31a posici\xc3\xb3._NEWLINE_Despr\xc3\xa9s de moltes especulacions al voltant del futur professional de Lovren, sobretot despr\xc3\xa9s de la marxa del Southampton d'Adam Lallana, Luke Shaw i Rickie Lambert, el diari Liverpool Echo va publicar que el 25 de juliol del 2014 el Southampton havia arribat a un acord amb el Liverpool pel trasp\xc3\xa0s del jugador bosni-croat.\n_START_SECTION_\nLiverpool\n_START_PARAGRAPH_\nEl 27 de juliol de 2014, Lovren va esdevenir el tercer jugador del Southampton en fitxar pel Liverpool aquell estiu, despr\xc3\xa9s de Rickie Lambert i Adam Lallana. Va signar un contracte per 4 anys, costant al conjunt angl\xc3\xa8s el trasp\xc3\xa0s un total de 20 milions de lliures. El 10 d'agost va debutar amb el seu nou equip en un amist\xc3\xb3s entre el Liverpool i el Borussia de Dortmund a Anfield, a m\xc3\xa9s de marcar el segon gol en la vict\xc3\xb2ria del seu equip per 4-0. El seu debut en partit oficial es va produir el 17 d'agost en la primera jornada de lliga, tamb\xc3\xa9 a Anfield, contra el seu anterior equip, el Southampton, que va acabar amb vict\xc3\xb2ria local per 2-1.\n_START_SECTION_\nSelecci\xc3\xb3 nacional\n_START_PARAGRAPH_\nLovren va ser convocat per la selecci\xc3\xb3 de Cro\xc3\xa0cia per primera vegada el 2009 per l'entrenador Slaven Bili\xc4\x87, que va fer incloure a Lovren en un partit disputat el 12 d'agost contra Bielor\xc3\xbassia. Tot i que no va sortir de la banqueta, el jugador croat es va mostrar encantat amb l'experi\xc3\xa8ncia. Lovren havia jugat 48 partits en les diverses categories inferiors de la selecci\xc3\xb3 croata, marcant 4 gols._NEWLINE_El 2 de setembre de 2011 Lovren va marcar el seu primer gol amb la selecci\xc3\xb3, en partit davant Malta, en la fase de classificaci\xc3\xb3 de l'Eurocopa 2012. El seleccionador croat el va incloure per disputar l'Eurocopa de Pol\xc3\xb2nia i Ucra\xc3\xafna, per\xc3\xb2 una lesi\xc3\xb3 el va apartar de la competici\xc3\xb3 nom\xc3\xa9s una setmana abans de l'inici del torneig._NEWLINE_El 26 de mar\xc3\xa7 de 2013 Dejan Lovren va marcar el seu segon gol amb Cro\xc3\xa0cia, en aquest cas contra Gal\xc2\xb7les, em partit classificat\xc3\xb2ri per al Mundial 2014 al Liberty Stadium. Amb aquest gol aconseguia empatar el partit, despr\xc3\xa9s que Gal\xc2\xb7les s'avanc\xc3\xa9s per mitj\xc3\xa0 de Gareth Bale, qui va marcar un penal provocat pel mateix Lovren, que havia fet caure a Joe Ledley. Cro\xc3\xa0cia, tot i aix\xc3\xad, va aconseguir guanyar el partit (1-2)._NEWLINE_El maig de 2014 Lovren va ser convocat pel seleccionador Niko Kova\xc4\x8d per formar part dels 30 jugadors que conformaven l'equip provisional que disputaria el Mundial de 2014 al Brasil. En el primer partit del torneig, disputat el 12 de juny de 2014 a S\xc3\xa3o Paulo, que va enfrontar Cro\xc3\xa0cia contra la selecci\xc3\xb3 amfitriona de la competici\xc3\xb3, el Brasil, l'\xc3\xa0rbitre del partit, el japon\xc3\xa8s Yuichi Nishimura, va xiular a Lovren un penal en contra per haver fet caure al brasiler Fred, quan el partit es trobava en empat a 1. Tot i que els jugadors croats van discutir molt la decisi\xc3\xb3 del col\xc2\xb7legiat, el brasiler Neymar va marcar el penal, remuntant el partit i posant als locals 2-1 per davant. Al final Cro\xc3\xa0cia va perdre 3-1. Despr\xc3\xa9s del partit, Lovren va criticar durament a Nishimura, al\xc2\xb7legant que amb les seves decisions havia provocat que Brasil jugu\xc3\xa9s amb 12 jugadors, aix\xc3\xad com que 2 mil milions de persones havien vist que no era penal. Al final, Cro\xc3\xa0cia no va poder passar de la fase de grups; Lovren va disputar els tres partits corresponents, sortint sempre com a titular al terreny de joc._NEWLINE_La mala relaci\xc3\xb3 entre Lovren i Ante \xc4\x8ca\xc4\x8di\xc4\x87, seleccionador de Cro\xc3\xa0cia per l'Eurocopa de 2016, van acabar provocant que el jugador del Liverpool no fos convocat per disputar el m\xc3\xa0xim campionat continental de seleccions."